សំណួរដែលសួរញឹកញាប់អំពីការស្ទង់មតិស្តីពីសមធម៌សុខភាពសហគមន៍ ឆ្នាំ 2026 
សម្រាប់អ្នកចូលរួមការស្ទង់មតិ 
អំពីការស្ទង់មតិ 
1.	តើការស្ទង់មតិនេះជាអ្វី? 
•	ការស្ទង់មតិស្តីពីសមធម៌សុខភាពសហគមន៍ (Community Health Equity Survey, CHES) គឺជាការស្ទង់មតិសម្ងាត់ ដែលភាគច្រើនធ្វើឡើងតាមប្រព័ន្ធអនឡាញ។  
•	ក្រសួងសុខាភិបាលសាធារណៈរដ្ឋ Massachusetts (Massachusetts Department of Public Health, DPH) គឺជាអ្នកបង្កើតការស្ទង់មតិមួយនេះ។ ពួកគេបានសហការជាមួយសមាជិកសហគមន៍ និងដៃគូទូទាំងរដ្ឋ ដែលជាផ្នែកមួយនៃគំនិតផ្តួចផ្តើមសមធម៌សុខភាពសហគមន៍ (Community Health Equity Initiative, CHEI)។ សំណួរនៃការស្ទង់មតិមានសួរអំពីបទពិសោធន៍ និងតម្រូវការរបស់ប្រជាពលរដ្ឋនៃរដ្ឋ Massachusetts។ 
•	លទ្ធផលនៃការស្ទង់មតិត្រូវបានយកទៅរួមបញ្ចូលគ្នាជាមួយទិន្នន័យនៃសមធម៌សុខភាពសហគមន៍ (Community Health Equity Qualitative, CHEQ) របស់គំនិតផ្តួចផ្តើម CHEI។ នេះជួយឱ្យ DPH និងសហគមន៍នានានៅក្នុងរដ្ឋ អាចផ្លាស់ប្តូរលក្ខខណ្ឌដែលទាក់ទងនឹងសុខភាពឱ្យកាន់តែប្រសើរឡើង។  
•	CHEI ត្រូវបានផ្តល់មូលនិធិដោយរដ្ឋ Massachusetts ដើម្បីស្វែងយល់ពីបទពិសោធន៍របស់ប្រជាពលរដ្ឋនៃរដ្ឋ Massachusetts និងប្រើប្រាស់ទិន្នន័យទាំងនោះដើម្បីបង្កើតកម្មវិធី និងគោលនយោបាយដែលជួយលើកកម្ពស់សុខភាព និងកាត់បន្ថយវិសមភាព។ 
2.	តើទិន្នន័យអ្វីខ្លះដែលត្រូវបានប្រមូលនៅក្នុងការស្ទង់មតិនេះ ហើយតើវាអាចត្រូវបានប្រើប្រាស់ដោយរបៀបណា?  
•	ការស្ទង់មតិស្តីពីសមធម៌សុខភាពសហគមន៍ (Community Health Equity Survey, CHES) សួរសំណួរអំពីប្រធានបទនានាដែលជះឥទ្ធិពលដល់សុខភាព រួមមានលំនៅឋាន ការទទួលបានសេវាថែទាំសុខភាព សុខភាពផ្លូវចិត្ត ការងារ ការអប់រំ ការប្រើប្រាស់សារធាតុញៀន សុវត្ថិភាព និងប្រភពព័ត៌មានដែលគួរឱ្យទុកចិត្ត។ ការស្ទង់មតិនេះប្រមូលព័ត៌មានពីសហគមន៍ដែលរងផលប៉ះពាល់ខ្លាំងបំផុតដោយសារវិសមភាពសុខភាព។ ក្រុមទាំងនេះតែងតែមិនត្រូវបានរាប់បញ្ចូលនៅក្នុងប្រព័ន្ធទិន្នន័យសុខភាពបែបធម្មតាឡើយ។ 
•	សហគមន៍ទាំងនេះរួមមាន៖
o	ជនអន្តោប្រវេសន៍ 
o	មនុស្សចាស់ 
o	ឪពុកម្តាយ និងអ្នកថែទាំកុមារដែលមានតម្រូវការថែទាំសុខភាពពិសេស 
o	យុវជន និងមនុស្សវ័យក្មេង 
o	បុគ្គល LGBTQ+ 
o	មនុស្សដែលជាជនជាតិស្បែកពណ៌នានា 
o	អ្នកមានពិការភាព 
o	អ្នកដែលមិនចេះនិយាយភាសាអង់គ្លេស 
o	ស្ត្រីមានផ្ទៃពោះ និងមាតាបិតាដែលមានកូនតូចៗ 
o	អ្នករស់នៅតាមជនបទ 
o	អតីតយុទ្ធជន

•	ទិន្នន័យ CHES បង្ហាញពីវិសមភាពសុខភាពនៅក្នុងសហគមន៍ និងប្រធានបទផ្សេងៗគ្នា។ វាជួយឱ្យយើងយល់ដឹងអំពីមូលហេតុឫសគល់នៃបញ្ហាទាំងនេះ និងកំណត់រកឱកាសសម្រាប់ចាត់វិធានការសុខភាពសាធារណៈ។ លទ្ធផលនៃការស្ទង់មតិនឹងត្រូវដាក់ជូនជាសាធារណៈ។ យើងនឹងចែករំលែកលទ្ធផលទាំងនោះជាមួយដៃគូ និងសហគមន៍នានា។ នេះជួយដល់ការរៀបចំកម្មវិធី ការដាក់ពាក្យស្នើសុំជំនួយឧបត្ថម្ភ កិច្ចខិតខំប្រឹងប្រែងលើគោលនយោបាយ និងគំនិតផ្តួចផ្តើមសហគមន៍ផ្សេងៗទៀត។ សូមស្វែងយល់ពីរបៀបដែលដៃគូរបស់យើងបានប្រើប្រាស់ទិន្នន័យទាំងនេះ ដើម្បីទទួលបានមូលនិធិ លើកកម្ពស់គោលនយោបាយ និងពង្រឹងកម្មវិធីនានានៅក្នុងសហគមន៍របស់ពួកគេ។ 
3.	តើការស្ទង់មតិនេះនឹងមានឱ្យបំពេញនៅពេលណា? 
•	ការស្ទង់មតិនេះនឹងមានឱ្យបំពេញនៅចុងរដូវក្ដៅ និងរដូវស្លឹកឈើជ្រុះឆ្នាំ 2026។ ការផ្សព្វផ្សាយនឹងធ្វើឡើងក្នុងអំឡុងពេលនៃការស្ទង់មតិ ដើម្បីលើកទឹកចិត្តឱ្យមានការចូលរួមនៅទូទាំងរដ្ឋ Massachusetts។ 
4.	តើអ្នកណាខ្លះអាចចូលរួមក្នុងការស្ទង់មតិនេះបាន? 
•	អ្នកដែលមានអាយុចាប់ពី 12 ឆ្នាំឡើងទៅ ហើយរស់នៅក្នុងរដ្ឋ Massachusetts មិនថាពេញមួយឆ្នាំ ឬមិនដល់មួយឆ្នាំនោះទេ គឺអាចចូលរួមក្នុងការស្ទង់មតិនេះបាន។ 
5.	តើខ្ញុំអាចធ្វើការស្ទង់មតិនេះជាភាសាអ្វីខ្លះ? 
•	អ្នកអាចធ្វើការស្ទង់មតិនេះជាភាសាទាំងនេះ៖ 
a.	ភាសាសញ្ញាអាមេរិកាំង 
b.	អារ៉ាប់ 
c.	កាប់វែរក្រេអូល 
d.	ភាសាចិន (បែបសាមញ្ញ និងបែបបុរាណ) 
e.	អង់គ្លេស 
f.	ហៃទីក្រអូល 
g.	ខ្មែរ 
h.	ព័រទុយហ្គាល់ 
i.	រុស្ស៊ី 
j.	អេស្ប៉ាញ 
k.	វៀតណាម

•	ប្រសិនបើអ្នកចង់ អ្នកផ្សេងអាចបកប្រែសំណួរទៅជាភាសាដែលអ្នកចង់បាន ហើយបំពេញការស្ទង់មតិជំនួសអ្នកបាន។ 
6.	តើការចូលរួមក្នុងការស្ទង់មតិនេះនឹងផ្តល់អត្ថប្រយោជន៍អ្វីខ្លះដល់សហគមន៍របស់ខ្ញុំ? 
•	ការចូលរួមក្នុងការស្ទង់មតិនេះ ជួយធានាថា តម្រូវការ និងកង្វល់ដែលជាអាទិភាពនៃសហគមន៍របស់អ្នកត្រូវបានបង្ហាញនៅក្នុងទិន្នន័យ។ ចម្លើយរបស់អ្នកចំពោះការស្ទង់មតិនេះ នឹងបង្ហាញថាចំណុចអ្វីខ្លះដែលជួយឱ្យមនុស្សក្នុងសហគមន៍មានសុខភាពល្អ និងចំំណុចអ្វីខ្លះដែលធ្វើឱ្យសហគមន៍ជួបការលំបាកក្នុងការរក្សាសុខភាពឱ្យបានល្អ។  
•	ទិន្នន័យទាំងនេះជួយជូនដំណឹងដល់ DPH និងទីភ្នាក់ងាររដ្ឋដទៃទៀត ឱ្យគិតពិចារណាអំពីវិធីសាស្រ្តក្នុងការចំណាយថវិកា ការអភិវឌ្ឍកម្មវិធី និងការផ្តល់សេវាកម្មនានា។ ព័ត៌មានរបស់អ្នកអាចប្រាប់ដល់ DPH ឱ្យដឹងថាអ្វីខ្លះជា កង្វល់ដែលជាអាទិភាពសំខាន់ៗ របស់អ្នក ដើម្បីជួយឱ្យសហគមន៍របស់អ្នកទទួលបានធនធានដែលខ្លួនចង់បាន និងត្រូវការ។ 
•	DPH និងទីភ្នាក់ងាររដ្ឋដទៃទៀត បានប្រើប្រាស់ទិន្នន័យពី CHEI ដើម្បី៖ 
a.	ដាក់ពាក្យស្នើសុំ និងចែកចាយថវិកា។ 
b.	ជូនដំណឹងដល់កម្មវិធី។ 
c.	ផ្តល់អាទិភាពដល់ការផ្សព្វផ្សាយទៅកាន់សហគមន៍ដែលកំពុងមានតម្រូវការ។
•	អង្គភាពសហគមន៍ប្រើប្រាស់ទិន្នន័យទាំងនេះ ដើម្បីតស៊ូមតិសម្រាប់តម្រូវការរបស់ប្រជាពលរដ្ឋរបស់ពួកគេ។ អង្គភាពជាង 125 កន្លែងទូទាំងរដ្ឋបានប្រើប្រាស់ទិន្នន័យ CHEI ដើម្បីជំរុញការងាររបស់ពួកគេ រួមទាំងការទទួលបានថវិកាជំនួយជាង $100,000 ផងដែរ។ អង្គភាពសហគមន៍នៅទូទាំងរដ្ឋ បានប្រើប្រាស់ទិន្នន័យ CHEI ដើម្បីអភិវឌ្ឍកម្មវិធី ស្វែងរកថវិកាសម្រាប់តំណែងបុគ្គលិក ស្វែងយល់ពីតម្រូវការរបស់សហគមន៍ និងធ្វើការផ្សព្វផ្សាយជាយុទ្ធសាស្ត្រទៅកាន់សហគមន៍ដែលត្រូវការធនធានបំផុត។ 
7.	តើខ្ញុំគួររំពឹងអ្វីខ្លះនៅពេលខ្ញុំធ្វើការស្ទង់មតិនេះ? 
•	បន្ទាប់ពីចុចលើតំណភ្ជាប់ អ្នកនឹងអាចជ្រើសរើសភាសាដែលអ្នកចង់ប្រើសម្រាប់ធ្វើការស្ទង់មតិ។ ការស្ទង់មតិនេះជាធម្មតាចំណាយពេលចាប់ពី 15 ទៅ 30 នាទី។ អ្នកនឹងឃើញសំណួរអំពីប្រធានបទនានាដូចជា ការទទួលបានសេវាថែទាំសុខភាព និងមធ្យោបាយធ្វើដំណើរ សុខភាពរាងកាយនិងផ្លូវចិត្ត និងសុខុមាលភាព លំនៅឋាន ការអប់រំ និងការងារ។  
•	ការស្ទង់មតិនេះសួរព័ត៌មានអំពីអ្នក ដូចជាអាយុ ជាតិសាសន៍ និងភេទ។ នេះជួយឱ្យយើងយល់ថាតម្រូវការ និងបទពិសោធន៍មានភាពខុសគ្នាយ៉ាងដូចម្ដេចរវាងក្រុមនីមួយៗ។  អ្នកអាចចាកចេញពីការស្ទង់មតិនេះនៅពេលណាក៏បាន ហើយអាចរំលងសំណួរណាមួយដែលអ្នកចង់រំលង។ 
ឯកជនភាព 
8.	តើការស្ទង់មតិនេះមានលក្ខណៈសម្ងាត់ដែរឬទេ?  
•	បាទ/ចាស! ការស្ទង់មតិនេះមិនប្រមូលព័ត៌មានដូចជាឈ្មោះ អ៊ីមែល ឬអាសយដ្ឋានរបស់អ្នកឡើយ។ វាមិនប្រមូលអាសយដ្ឋាន IP ឬព័ត៌មានអំពីឧបករណ៍ដែលអ្នកកំពុងប្រើដើម្បីធ្វើការស្ទង់មតិនោះទេ។ 
•	ការស្ទង់មតិនេះសួរសំណួរទូទៅអំពីអត្តសញ្ញាណរបស់អ្នក រួមទាំងអាយុ ទីក្រុង ឬទីប្រជុំជន និងជាតិសាសន៍ ព្រមទាំងក្រុមជនជាតិភាគតិចរបស់អ្នក។ អ្នកអាចរំលងសំណួរណាមួយ ដែលអ្នកមានអារម្មណ៍ថាមិនចង់ឆ្លើយ។ 
9.	តើអ្នកណាខ្លះអាចចូលមើលចម្លើយរបស់ខ្ញុំបាន? 
•	មានតែបុគ្គលិកដែលត្រូវបានអនុម័ត និងទទួលការបណ្តុះបណ្តាលពី DPH អំពីរបៀបរក្សាទុកទិន្នន័យឱ្យមានសុវត្ថិភាព និងរក្សាការសម្ងាត់ ដើម្បីធ្វើការលើគម្រោងនេះប៉ុណ្ណោះ ទើបអាចចូលប្រើប្រាស់ចម្លើយនៃការស្ទង់មតិកម្រិតបុគ្គលដែលមានលក្ខណៈសម្ងាត់បាន។ បុគ្គលិកដទៃទៀតនៃ DPH និងបុគ្គលិករដ្ឋ អាចមើលបានតែទិន្នន័យដែលបានដាក់ជាក្រុមប៉ុណ្ណោះ ដូចគ្នានឹងទិន្នន័យដែលបានចែករំលែកជាសាធារណៈដែរ។ 
•	បន្ទាប់ពីការស្ទង់មតិនេះបិទបញ្ចប់ លទ្ធផលនឹងត្រូវបានចែករំលែកជាមួយដៃគូសហគមន៍ ដើម្បីឱ្យពួកគេអាចប្រើប្រាស់ព័ត៌មានទាំងនេះ ក្នុងការយល់ដឹងអំពីកន្លែងដែលត្រូវផ្តល់ធនធាន និងរបៀបផ្តល់ធនធានឱ្យបានល្អបំផុត ដើម្បីលើកកម្ពស់សុខភាព។ លទ្ធផលទាំងនេះនឹងត្រូវបានដាក់ជាក្រុមបញ្ចូលគ្នា ដូច្នេះចម្លើយរបស់អ្នកនឹងមិនអាចត្រូវបានសម្គាល់ ឬតាមដានត្រឡប់ទៅរកអ្នកបានឡើយ។ 
•	ទិន្នន័យសង្ខេបក៏នឹងត្រូវបានដាក់ឱ្យសាធារណជនទូទៅអាចចូលមើលបាននៅលើគេហទំព័ររបស់យើង តាមរយៈតារាងទិន្នន័យ បទបង្ហាញដែលបានថតទុក និងផ្ទាំងទិន្នន័យសង្ខេប។ ឯកជនភាពរបស់អ្នកចូលរួមក្នុងការស្ទង់មតិមានសារៈសំខាន់សម្រាប់យើង។
•	ទិន្នន័យកម្រិតបុគ្គលនៃ CHES មិនត្រូវបានចែករំលែកជាមួយស្ថាប័នរដ្ឋ ឬសហព័ន្ធផ្សេងទៀតឡើយ។ 
10.	តើទិន្នន័យ CHEI ត្រូវបានរក្សាទុកដោយសុវត្ថិភាពយ៉ាងដូចម្តេច? 
•	ទិន្នន័យត្រូវបានចែករំលែកជាសាធារណៈតែក្នុងទម្រង់សង្ខេបប៉ុណ្ណោះ។ នេះមានន័យថា ចម្លើយត្រូវបានដាក់ជាក្រុមបញ្ចូលគ្នា ដូច្នេះចម្លើយរបស់បុគ្គលម្នាក់ៗនឹងមិនត្រូវបានបង្ហាញឡើយ។ 
•	លើសពីនេះ យើងប្រើសម្រង់សម្តីបែបអនាមិក។ សម្រង់សម្តីទាំងនេះមិនអាចតាមដានត្រឡប់ទៅរកអ្នកដែលបានផ្ដល់ចម្លើយបានឡើយ។ យើងរក្សាព័ត៌មានរបស់អ្នកឱ្យមានសុវត្ថិភាព។
•	ទិន្នន័យទាំងអស់ដែលត្រូវបានឆ្លើយគឺអនុវត្តតាមច្បាប់រក្សាការសម្ងាត់របស់ DPH៖
o	ច្បាប់ទាំងនេះតម្រូវឱ្យមានទំហំគំរូអប្បបរមា។ 
o	តាមរបៀបនេះ គ្មាននរណាម្នាក់ដែលចូលរួមក្នុងការស្ទង់មតិនេះ អាចត្រូវបានកំណត់អត្តសញ្ញាណតាមរយៈចម្លើយដែលបានចែករំលែកនោះទេ។
o	ទិន្នន័យត្រូវបានរក្សាទុក និងបញ្ជូនដោយប្រើប្រាស់ប្រព័ន្ធសុវត្ថិភាពដែលត្រូវបានអនុម័តដោយ DPH ដែលអនុលោមតាមបទប្បញ្ញត្តិស្តីពីឯកជនភាពនៃទិន្នន័យរបស់រដ្ឋ។ 
11.	តើសាធារណជនអាចចូលប្រើប្រាស់ទិន្នន័យ និងធនធានរបស់ CHES ដោយរបៀបណា?  
•	ទិន្នន័យឆ្នាំ 2026 នៃ CHES នឹងមានផ្តល់ជូននៅឆ្នាំ 2027 តាមរយៈផ្ទាំងទិន្នន័យសង្ខេប និងតារាងទិន្នន័យដែលសាធារណជនអាចចូលប្រើប្រាស់បាន បន្ថែមពីលើឱកាសបច្ចុប្បន្នសម្រាប់ការទទួលបានការគាំទ្រផ្នែកទិន្នន័យ និងសកម្មភាពដែលតម្រូវតាមបុគ្គលម្នាក់ៗដោយប្រើទិន្នន័យឆ្នាំ 2023 នៃ CHES និងការរៀនសូត្ររួមគ្នា តាមរយៈក្រុមការងារ និងសិក្ខាសាលាតាមអនឡាញ។ សូមចូលទៅកាន់គេហទំព័ររបស់យើង ដើម្បីស្វែងយល់បន្ថែមអំពី CHEI រួមទាំងរបៀបចូលប្រើប្រាស់ និងទទួលបានការគាំទ្រក្នុងការប្រើប្រាស់ទិន្នន័យដើម្បីជំរុញការងាររបស់អ្នក។ 
12.	តើ CHES ប្រមូលទិន្នន័យអន្តោប្រវេសន៍ដែរឬទេ? 
•	CHES សួរអំពីប្រទេសដែលអ្នកបានកើត ដើម្បីស្វែងយល់ពីតម្រូវការអាទិភាព និងបទពិសោធន៍របស់មនុស្សដែលកើតនៅសហរដ្ឋអាមេរិក និងមនុស្សដែលបានធ្វើអន្តោប្រវេសន៍មកសហរដ្ឋអាមេរិក។ អ្នកអាចរំលងសំណួរនេះ បើអ្នកមិនមានអារម្មណ៍ថាមិនចង់ឆ្លើយ។ 
•	CHES មិនសួរអំពីស្ថានភាពអន្តោប្រវេសន៍ ឬស្ថានភាពការងាររបស់អ្នកនៅក្នុងសហរដ្ឋអាមេរិកនោះទេ។ 

For Community Partners 
13.	តើសហគមន៍ដែលជាចំណុចផ្តោតគឺជាអ្វី? 
សហគមន៍ដែលជាចំណុចផ្តោត គឺជាក្រុមមនុស្សដែលត្រូវបានគេបដិសេធមិនឱ្យមានឱកាសស្មើគ្នាក្នុងការទទួលបានការថែទាំសុខភាព ទាំងកាលពីមុន និងបច្ចុប្បន្ន។ សហគមន៍ដែលជាចំណុចផ្តោតសម្រាប់ការស្ទង់មតិ CHES ឆ្នាំ 2026 គឺក្រុមមនុស្សដែលកំណត់អត្តសញ្ញាណថាជា៖  
•	ជនអន្តោប្រវេសន៍ 
•	មនុស្សចាស់ (អាយុ 60 ឆ្នាំឡើងទៅ) 
•	ឪពុកម្តាយ និងអ្នកថែទាំកុមារ ព្រមទាំងយុវជនដែលមានតម្រូវការថែទាំសុខភាពពិសេស 
•	ឪពុកម្តាយដែលមានអាយុក្រោម 25 ឆ្នាំ 
•	អ្នកដែលកំណត់អត្តសញ្ញាណថាជា LGBTQ+ 
•	មនុស្សដែលជាជនជាតិស្បែកពណ៌នានា (រួមមានជនជាតិដើមអាមេរិក/ជនជាតិដើមអាឡាស្កា ជនជាតិអាមេរិកដើមកំណើតអាស៊ី/កោះប៉ាស៊ីហ្វិក ជនជាតិស្បែកខ្មៅ ជនជាតិហ៊ីស្ប៉ានិក/ឡាទីណូ/ឡាទីណា/ឡាទីណូអេស និងអ្នករស់នៅមកពីតំបន់មជ្ឈិមបូព៌ា/អាហ្វ្រិកខាងជើង)  
•	អ្នកដែលមិនប្រើប្រាស់ភាសាអង់គ្លេសជាភាសាគោល 
•	អ្នកមានពិការភាព 
•	ស្ត្រីមានផ្ទៃពោះ និងមាតាបិតាដែលមានកូនតូចៗ 
•	អ្នករស់នៅតាមជនបទ 
•	អតីតយុទ្ធជន 
•	យុវជន និងមនុស្សវ័យក្មេង (អាយុ 12-24 ឆ្នាំ) 

14.	តើខ្ញុំអាចជួយប្រជាជនក្នុងសហគមន៍របស់ខ្ញុំឱ្យចូលរួមក្នុងការស្ទង់មតិនេះដោយរបៀបណា? 
•	អ្នកគឺជាអ្នកដែលយល់ច្បាស់ពីសហគមន៍របស់អ្នកជាងគេបំផុត! ពួកយើងនៅទីនេះ ហើយរីករាយនឹងជួយគាំទ្រដល់អ្នក។ នេះគឺជាវិធីសាស្ត្រមួយចំនួនដែលយើងណែនាំ ដើម្បីទាក់ទាញការចូលរួមពីសមាជិកសហគមន៍ជុំវិញការធ្វើការស្ទង់មតិនេះ៖  
o	ចែករំលែកព័ត៌មានអំពីការស្ទង់មតិ! យើងមានធនធានជាច្រើនដើម្បីជួយអ្នកផ្សព្វផ្សាយដំណឹងនេះទៅកាន់អ្នកដែលគ្រោងនឹងចូលរួមក្នុងការស្ទង់មតិ។ អ្នកអាចប្រើប្រាស់គំរូអ៊ីមែល អត្ថបទសម្រាប់បណ្តាញសង្គម និងផ្ទាំងរូបភាព ដើម្បីផ្សព្វផ្សាយទៅកាន់មិត្តភក្តិ ក្រុមគ្រួសារ និងមិត្តរួមការងាររបស់អ្នក។  
o	សូមជជែកពិភាក្សាជាមួយយើង! យើងរីករាយនឹងពិភាក្សាអំពីគំនិតផ្សេងៗជាមួយអ្នក។ 
o	ជួយពួកយើងកសាងបណ្តាញដៃគូរបស់យើង! ប្រសិនបើអ្នកស្គាល់ដៃគូសហគមន៍ដែលប្រហែលជាចាប់អារម្មណ៍ចង់សហការជាមួយពួកយើង សូមចែករំលែកគេហទំព័រ និងព័ត៌មានទំនាក់ទំនងរបស់យើងទៅកាន់ពួកគេ។ 
•	ធនធានដែលអ្នកអាចប្រើប្រាស់បានដើម្បីជួយចែករំលែក និងផ្សព្វផ្សាយការស្ទង់មតិនេះនៅក្នុងសហគមន៍របស់អ្នក មាននៅលើគេហទំព័ររបស់យើង៖ www.mass.gov/chei។ 
•	អ្នកអាចទាក់ទងមកយើងបានតាមរយៈ chei@mass.gov។  
15.	តើខ្ញុំអាចចូលមើលទិន្នន័យទាំងនេះដោយរបៀបណា និងនៅពេលណា? 
•	យើងខិតខំប្រឹងប្រែងដើម្បីធ្វើឱ្យដំណើរការនេះមានភាពងាយស្រួល និងមានតម្លាភាពបំផុតតាមដែលអាចធ្វើទៅបាន។ លទ្ធផលនឹងត្រូវបានផ្សព្វផ្សាយជាសាធារណៈនៅលើគេហទំព័ររបស់យើងនៅរដូវផ្ការីកឆ្នាំ 2027។ DPH នឹងផ្តល់ការគាំទ្រដល់ដៃគូដូចជាអ្នក ដើម្បីប្រើប្រាស់ទិន្នន័យទាំងនេះសម្រាប់ដោះស្រាយឧបសគ្គនានាដែលប៉ះពាល់ដល់សុខភាពនៅក្នុងសហគមន៍របស់អ្នក។  
16.	តើខ្ញុំអាចទទួលបានជំនួយក្នុងការចូលមើល វិភាគ និងប្រើប្រាស់ទិន្នន័យបានដែរឬទេ? 
•	បាទ/ចាស! យើងនឹងផ្តល់ជូនការគាំទ្រនៅរដូវផ្ការីកឆ្នាំ 2027 នៅពេលដែលលទ្ធផលនៃការស្ទង់មតិ CHES ឆ្នាំ 2026 ត្រូវបានផ្សព្វផ្សាយ។ សូមពិនិត្យមើលលើគេហទំព័ររបស់យើងនៅពេលនោះ (www.mass.gov/chei) ចុះឈ្មោះក្នុងបញ្ជីអ៊ីមែលរបស់យើង ឬទាក់ទងមកយើងតាមរយៈ CHEI@mass.gov ដើម្បីទទួលបានបញ្ជីដែលធ្វើបច្ចុប្បន្នភាពចុងក្រោយបំផុតនៃជំនួយទិន្នន័យដែលមាន។  
•	ក្នុងពេលរង់ចាំនេះ ទិន្នន័យ CHES ឆ្នាំ 2023 មានផ្តល់ជូនតាមរយៈផ្ទាំងទិន្នន័យសង្ខេបសាធារណៈ និងតារាងទិន្នន័យ។ យើងក៏ផ្តល់ជូនការគាំទ្រផ្នែកទិន្នន័យ និងសកម្មភាពដែលតម្រូវតាមបុគ្គលម្នាក់ៗ ដើម្បីជួយសហគមន៍ក្នុងការចូលអាន វិភាគ និងប្រើប្រាស់ទិន្នន័យ CHES ឆ្នាំ 2023 ព្រមទាំងឱកាសសម្រាប់ការរៀនសូត្ររួមគ្នា តាមរយៈក្រុមការងារ និងសិក្ខាសាលាលើបណ្តាញអ៊ិនធឺណិតផងដែរ។ សូមចូលទៅកាន់គេហទំព័ររបស់យើង (mass.gov/CHEI)ដើម្បីស្វែងយល់បន្ថែមអំពី CHEI រួមទាំងរបៀបចូលប្រើប្រាស់ និងទទួលបានជំនួយប្រើប្រាស់ទិន្នន័យដើម្បីជំរុញការងាររបស់អ្នក។ 
17.	តើទិន្នន័យរបស់ CHEI ត្រូវបានប្រើប្រាស់ដើម្បីផ្តល់ផលប្រយោជន៍ដល់សហគមន៍នានាក្នុងរដ្ឋ Massachusetts ដោយរបៀបណា? 
DPH, រដ្ឋាភិបាលថ្នាក់រដ្ឋ និងដៃគូសហគមន៍ប្រើប្រាស់ទិន្នន័យ CHEI ដើម្បី៖
· 	ស្វែងយល់ពីវិសមភាព។
· 	ដោះស្រាយតម្រូវការដែលមិនទាន់ត្រូវបានផ្ដល់ជូន។
· 	តស៊ូមតិសម្រាប់ការផ្លាស់ប្តូរជាប្រព័ន្ធ។
· 	ធានាផ្តល់មូលនិធិសម្រាប់កម្មវិធីដែលផ្តល់ផលប្រយោជន៍ដល់សមាជិកសហគមន៍។

នេះគឺជាឧទាហរណ៍មួយចំនួន៖  
•	កុមារដែលមានតម្រូវការសុខភាពពិសេស៖ ទិន្នន័យ CHEI បានបង្ហាញពីអាទិភាពជាក់លាក់ណាមួយ (សុខភាពផ្លូវចិត្ត សន្តិសុខស្បៀង និងការផ្លាស់ប្តូរការថែទាំសុខភាពដែលកើតឡើងនៅអាយុ 18 ឆ្នាំ)។ អាទិភាពទាំងនេះបានជួយតម្រង់ទិសដល់ការដាក់ពាក្យស្នើសុំជំនួយឧបត្ថម្ភមួយចំនួន។ គោលដៅរបស់ពួកគេគឺដើម្បីពង្រឹងសេវាកម្មសម្រាប់កុមារដែលមានតម្រូវការសុខភាពពិសេស។ 
•	សហគមន៍ជនអន្តោប្រវេសន៍៖ ការិយាល័យអគ្គមេធាវីនៃរដ្ឋ Massachusetts ផ្នែកការងារសមធម៌បានពិនិត្យមើលទិន្នន័យ CHEI លើលទ្ធភាពទទួលបានការឈប់សម្រាកឈឺដោយទទួលបានប្រាក់ឈ្នួលរបស់ប្រជាពលរដ្ឋ ដោយបែងចែកតាមមុខរបរ និងភាសា។ ពួកគេបានប្រើប្រាស់ទិន្នន័យទាំងនេះ ដើម្បីផ្តល់អាទិភាពដល់ការស៊ើបអង្កេតក្នុងគោលបំណងការពារសិទ្ធិការងាររបស់កម្មករ និងកំណត់វិធីសាស្ត្រក្នុងការពង្រីកការផ្សព្វផ្សាយឱ្យកាន់តែមានប្រសិទ្ធភាពទៅដល់កម្មករអន្តោប្រវេសន៍ ដែលប្រហែលជាមិនបានដឹង ឬមិនមានលទ្ធភាពទទួលបានការឈប់សម្រាកឈឺដោយទទួលបានប្រាក់ឈ្នួល។ 
•	សហគមន៍ជនជាតិដើមភាគតិច៖ ទិន្នន័យ CHEI ត្រូវបានប្រើប្រាស់ដើម្បីដាក់ពាក្យស្នើសុំជំនួយឧបត្ថម្ភបានដោយជោគជ័យជាង $1 លាន សម្រាប់បម្រើដល់ជនជាតិដើមភាគតិច និងអង្គការដែលបម្រើសេវាកម្មដល់ជនជាតិដើមភាគតិច។ ទិន្នន័យ CHEI ស្តីពីវិសមភាពលំនៅឋានក្នុងចំណោមប្រជាជនជនជាតិដើមភាគតិច កំពុងត្រូវបានប្រើប្រាស់ដើម្បីរៀបចំរបាយការណ៍ និងជំរុញការធ្វើផែនការនៅថ្នាក់រដ្ឋដោយមានការចូលរួមពីវិស័យនានា ដើម្បីរកវិធីសាស្ត្រក្នុងការលើកកម្ពស់សន្តិសុខលំនៅឋាននៅក្នុងសហគមន៍ជនជាតិដើមភាគតិច។ 
•	សហគមន៍ LGBTQ+ គណៈកម្មការយុវជន LGBTQ នៃរដ្ឋ Massachusetts បានលើកឡើងថា៖ «ក្នុងចំណោមចំណុចខ្លាំងជាច្រើនរបស់ក្រសួងសុខភាពសាធារណៈ សកម្មភាពស្រាវជ្រាវរបស់ខ្លួន ជាពិសេសការស្ទង់មតិលើសមធម៌សុខភាពសហគមន៍ គឺជាការងារដ៏សំខាន់បំផុតមួយក្នុងការដោះស្រាយវិសមភាពសុខភាពរបស់ក្រុម LGBTQ នៅក្នុងរដ្ឋ Massachusetts»។ ឧទាហរណ៍ ទិន្នន័យ CHEI ត្រូវបានប្រើប្រាស់ដើម្បីបញ្ជូនមូលនិធិសមធម៌វ៉ាក់សាំងទៅកាន់អង្គការសហគមន៍ដែលបម្រើសេវាកម្មដល់ប្រជាជន LGBTQ+ និងធានាថាពួកគេមានលទ្ធភាពទទួលបានវ៉ាក់សាំងដោយស្មើភាព។ លើសពីនេះ កម្មវិធីបង្ការការធ្វើអត្តឃាតរបស់ DPH បានចែករំលែកទិន្នន័យសុខភាពផ្លូវចិត្តរបស់យុវជន LGBTQ ជាមួយអ្នកទទួលបានជំនួយឧបត្ថម្ភលើការងារបង្ការការធ្វើអត្តឃាតរបស់យុវជន ដើម្បីធានាថាគ្រប់សកម្មភាពបង្ការការធ្វើអត្តឃាតដែលទទួលបានមូលនិធិពី DPH ត្រូវបានផ្តល់ព័ត៌មានដោយផ្អែកលើទិន្នន័យនៃបទពិសោធន៍របស់យុវជន LGBTQ។ 
•	អ្នកទទួលបាន Medicaid៖ ទិន្នន័យ CHEI ត្រូវបានចែករំលែកជាមួយ MassHealth ដើម្បីផ្តល់ព័ត៌មានសម្រាប់ការដាក់ពាក្យស្នើសុំការលើកលែងតាមមាត្រា 1115 ដែលបានពង្រីកការធានារ៉ាប់រងនៃកម្មវិធី Medicaid និងលទ្ធភាពទទួលបានការថែទាំសុខភាព។ 
•	អ្នកមានពិការភាព៖ DPH បានប្រើប្រាស់ទិន្នន័យ CHEI ដើម្បីកំណត់អាទិភាពលើកកម្ពស់លទ្ធភាពទទួលបានវ៉ាក់សាំងសម្រាប់អ្នកមានពិការភាព។ ទិន្នន័យ CHEI បានជួយឱ្យអ្នកមានពិការភាពបានចាក់វ៉ាក់សាំង ដែលជាធម្មតាពួកគាត់ប្រហែលជាមិនបានចាក់នោះទេ។ 
•	សហគមន៍ជនបទ៖ ទិន្នន័យ CHEI ត្រូវបានប្រើប្រាស់ដើម្បីគាំទ្រដល់កម្មវិធីផ្សព្វផ្សាយវ៉ាក់សាំងនៅតាមជនបទ និងផ្តល់មូលនិធិដល់កម្មវិធីនានា ដើម្បីជួយគាំទ្រអង្គភាពនៅតាមជនបទក្នុងការដោះស្រាយឧបសគ្គនានាដែលប៉ះពាល់ដល់សុខភាពនៅក្នុងសហគមន៍របស់ពួកគេ។ ទិន្នន័យ CHEI ត្រូវបានបញ្ចូលទៅក្នុងពាក្យស្នើសុំជំនួយឧបត្ថម្ភសម្រាប់ការកែទម្រង់ប្រព័ន្ធសុខភាពជនបទរបស់សហព័ន្ធ ដែលទទួលបានលទ្ធផលជាការផ្តល់មូលនិធិចំនួន $162 លានក្នុងមួយឆ្នាំ សម្រាប់រយៈពេល 5 ឆ្នាំ ដើម្បីចំណាយលើការលើកកម្ពស់សុខភាពនៅតាមជនបទ។ 
•	យុវជន៖ ទិន្នន័យ CHEI ត្រូវបានប្រើប្រាស់ដើម្បីផ្តល់ព័ត៌មានដល់គំនិតផ្តួចផ្តើមរបស់ DPH ដែលគាំទ្រដល់សុខុមាលភាពយុវជន រួមទាំងកម្មវិធីដូចជា សេវាសុខភាពផ្លូវចិត្តតាមប្រព័ន្ធទូរគមនាគមន៍នៅតាមសាលារៀន លទ្ធកម្មដើម្បីផ្តល់មូលនិធិដល់សេវាកម្មដែលផ្តល់ដោយគំនិតផ្តួចផ្តើមសម្រាប់យុវតីមានផ្ទៃពោះ និងមានកូននៅរដ្ឋ Massachusetts និងការផ្សព្វផ្សាយសហគមន៍ រួមទាំងយុទ្ធនាការឈប់ជក់បារីដែលផ្តោតលើមនុស្សវ័យក្មេង។ 
18. ខ្ញុំមានសំណួរបន្ថែមទៀត។ តើខ្ញុំអាចទាក់ទងអ្នកណាបាន?  
ប្រសិនបើអ្នកមានសំណួរអំពីការស្ទង់មតិនេះ ឬត្រូវការជំនួយក្នុងការចូលប្រើ ឬវិភាគទិន្នន័យ សូមផ្ញើអ៊ីមែលទៅកាន់ chei@mass.gov។ 


